秋螢引
作者：劉禹錫
朝代：唐

paragraphs: 漢陵秦苑遙蒼蒼，陳根腐葉秋螢光。
夜空寥寂金氣淨，千門九陌飛悠揚。
紛綸暉映互明滅，金爐星噴鐙花發。
露華洗濯清風吹，低昂不定招搖垂。
高麗罘罳照蛛網，斜歷璇題舞羅幌。
曝衣樓上拂香帬，承露臺前轉仙掌。
槐市諸生夜讀書，北窗分明辨魯魚。
行子東山起征思，中郎騎省悲秋氣。
銅雀人歸自入簾，長門帳開來照淚。
誰言向晦常自明，兒童走步嬌女爭。
天生有光非自衒，遠近低昂暗中見。
撮蚊妖鳥亦夜起，翅如車輪而已矣。